ประมวลข่าวทั่วไทยประจำวันที่   4  กรกฎาคม 2561
ประมวลข่าวทั่วไทยประจำวันที่   4  กรกฎาคม 2561  
  ประกาศสำนักนายกรัฐมนตรี เรื่อง แต่งตั้งข้าราชการพลเรือนสามัญ 
 ประกาศสำนักนายกรัฐมนตรี
เรื่อง แต่งตั้งข้าราชการพลเรือนสามัญ
มีพระราชโองการโปรดเกล้าโปรดกระหม่อม

ให้ข้าราชการพลเรือนสามัญ สังกัดกระทรวงมหาดไทย พ้นจากตำแหน่งเดิม และแต่งตั้งให้ดำรงตำแหน่งประเภทบริหาร ระดับสูง จำนวน 11 ราย ดังนี้

1. นายศุภชัย เอี่ยมสุวรรณ พ้นจากตำแหน่ง รองปลัดกระทรวง สำนักงานปลัดกระทรวง และแต่งตั้งให้ดำรงตำแหน่ง ผู้ว่าราชการจังหวัดเชียงใหม่
2. นายปวิณ ชำนิประศาสน์ พ้นจากตำแหน่ง ผู้ว่าราชการจังหวัดเชียงใหม่ และแต่งตั้ง ให้ดำรงตำแหน่ง รองปลัดกระทรวง สำนักงานปลัดกระทรวง
3. นายณรงค์ศักดิ์ โอสถธนากร พ้นจากตำแหน่ง ผู้ว่าราชการจังหวัดเชียงราย และแต่งตั้ง ให้ดำรงตำแหน่ง ผู้ว่าราชการจังหวัดพะเยา
4. นายประจญ ปรัชญ์สกุล พ้นจากตำแหน่ง ผู้ว่าราชการจังหวัดพะเยา และแต่งตั้ง ให้ดำรงตำแหน่ง ผู้ว่าราชการจังหวัดเชียงราย
5. นายพิสุทธิ์ บุษยพรรณพงศ์ พ้นจากตำแหน่ง ผู้ว่าราชการจังหวัดบึงกาฬ และแต่งตั้ง ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง
6. นายวิบูลย์ รัตนาภรณ์วงศ์ พ้นจากตำแหน่ง ผู้ตรวจราชการกระทรวง สำนักงานปลัดกระทรวง และแต่งตั้งให้ดำรงตำแหน่ง ผู้ว่าราชการจังหวัดชุมพร
7. นายนิรัตน์ พงษ์สิทธิถาวร พ้นจากตำแหน่ง ผู้ตรวจราชการกระทรวง สำนักงานปลัดกระทรวง และแต่งตั้งให้ดำรงตำแหน่ง ผู้ว่าราชการจังหวัดบึงกาฬ
8. นายสุริยะ อมรโรจน์วรวุฒิ พ้นจากตำแหน่ง ผู้ว่าราชการจังหวัดปราจีนบุรี และแต่งตั้ง ให้ดำรงตำแหน่ง ผู้ว่าราชการจังหวัดอำนาจเจริญ
9. นายพิบูลย์ หัตถกิจโกศล พ้นจากตำแหน่ง ผู้ว่าราชการจังหวัดเพชรบูรณ์ และแต่งตั้ง ให้ดำรงตำแหน่ง ผู้ว่าราชการจังหวัดปราจีนบุรี
10. นายสืบศักดิ์ เอี่ยมวิจารณ์ พ้นจากตำแหน่ง ผู้ว่าราชการจังหวัดแม่ฮ่องสอน และแต่งตั้ง ให้ดำรงตำแหน่ง ผู้ว่าราชการจังหวัดเพชรบูรณ์
11. นายสิริรัฐ ชุมอุปการ พ้นจากตำแหน่ง ผู้ว่าราชการจังหวัดอำนาจเจริญ และแต่งตั้ง ให้ดำรงตำแหน่ง ผู้ว่าราชการจังหวัดแม่ฮ่องสอน

ทั้งนี้ ตั้งแต่วันที่ 29 มิถุนายน พ.ศ. 2561 เป็นต้นไป
ประกาศ ณ วันที่ 3 กรกฎาคม พ.ศ. 2561
ผู้รับสนองพระราชโองการ
พลเอก ประยุทธ์ จันทร์โอชา
นายกรัฐมนตรี 

  สรุป  คืบหน้า 13 หมูป่าอะคาเดมี กลับบ้าน 
  ผู้บัญชาการศูนย์อำนวยการร่วมฯ ขอความร่วมมืองดรับบริจาคเงินและสิ่งของสนับสนุนภารกิจค้นหา  
 นายณรงค์ศักดิ์ โอสถธนากร ผู้ว่าราชการจังหวัดเชียงราย ในฐานะผู้บัญชาการ ศูนย์อำนวยการร่วมค้นหาผู้สูญหายในวนอุทยานถ้ำหลวงขุนน้ำนางนอน กล่าวถึงกรณีที่ขณะนี้มีหลายภาคส่วนประกาศขอรับบริจาคเงินและสิ่งของ โดยระบุว่าเพื่อนำมาสนับสนุนการปฏิบัติภารกิจค้นหาทีมหมูป่าอะคาเดมีและโค้ช จำนวน 13 คน ว่า การปฏิบัติภารกิจครั้งนี้ได้รับพระมหากรุณาธิคุณจากสมเด็จพระเจ้าอยู่หัวและพระบรมวงศานุวงศ์ทุกพระองค์ ที่ทรงห่วงใยและพระราชทานสิ่งของต่างๆ สนับสนุนการปฏิบัติและดูแลผู้ปฏิบัติงานอย่างดี โดยพระราชทานโรงครัวพระราชทาน 4 จุด พระราชทานสิ่งของที่จำเป็นต้องใช้ในการปฏิบัติภารกิจให้สำเร็จลุล่วงโดยเร็ว รวมทั้งพระราชทานประชาชนจิตอาสา เราทำความ ดี ด้วยหัวใจ ดูแลผู้ปฏิบัติงานทุกคน ทำให้การปฏิบัติงานเป็นไปอย่างราบรื่นและผู้ปฏิบัติงานทุกคนมีอาหาร น้ำ และสิ่งจำเป็นต่างๆ อย่างเพียงพอ เป็นความปลาบปลื้มของผู้ปฏิบัติงานอย่างมาก
 ผู้ว่าราชการจังหวัดเชียงรายกล่าวว่า การช่วยเหลือชีวิตของน้องๆ ทั้ง 13 คน ไม่มีการขอรับบริจาคเงินและสิ่งของทุกกรณี หากผู้ใดฝ่าฝืนจะถูกดำเนินการตามกฎหมายทันที 
  ต้องทยอยลำเลียงนำออกมา โดยคำนึงถึงสุขภาพเป็นสำคัญ  
 นายณรงค์ศักดิ์ โอสถธนากร ผู้ว่าราชการจังหวัดเชียงราย ในฐานะผู้บัญชาการศูนย์อำนวยการร่วมค้นหาผู้สูญหายในวนอุทยานแห่งชาติถ้ำหลวง ขุนน้ำนางนอน จังหวัดเชียงราย (ศอร.) เปิดเผยว่า ภารกิจทั้งหมดได้รับพระมหากรุณาธิคุณจากสมเด็จพระเจ้าอยู่หัว ที่พระราชทานเพื่อดูแลทั้งส่วนของการช่วยเหลือสนับสนุนการค้นหาและงบประมาณมีเพียงพอต่อการทำงาน การขอรับบริจาคที่ไม่ได้ผ่านจากผู้ว่าราชการจังหวัดทั้งหมดถือเป็นเรื่องที่ไม่สมควร
 สำหรับปฏิบัติการกู้ชีพขณะนี้สมบูรณ์แบบ แต่การลำเลียงน้องๆ ทั้ง 13 คน ออกมาจะไม่สามารถดำเนินการพร้อมกันได้ ต้องดูสุขภาพเป็นสำคัญ เมื่อคืนที่ผ่านมาได้ส่งผ้าห่มฟรอยด์เข้าไปให้ความอบอุ่นกับน้องๆ ยืนยันภารกิจทุกอย่างยังคงดำเนินการตามแผนเดิม การสูบน้ำต้องทำต่อ โดยสูบน้ำออกจากถ้ำ พร้อมกับการระบายน้ำออกจากใต้ดินและปิดกั้นทางไหลของน้ำบนภูเขา ซึ่งเมื่อวานพบสองจุดใหญ่ที่มีน้ำไหลลงถ้ำ จุดแรกทางตอนเหนือของถ้ำ ทีมฝ่ายทหารเข้าไปปิดทางน้ำเข้า ส่วนอีกจุดพบทางทิศใต้ โดยทางเจ้าหน้าที่อุทยานฯ เข้าไปดำเนินการปิดกั้นและเบี่ยงทางน้ำให้พ้นถ้ำ และเมื่อวานเจ้าหน้าที่ได้เดินสายโทรศัพท์เข้าไปถึงสามแยก พร้อมจะติดตั้งโทรศัพท์ แต่จากการขนส่งที่ยากลำบาก ทำให้โทรศัพท์ตกน้ำเสียหาย ต้องหาทดแทนเข้าติดตั้งใหม่
 สำหรับการบริหารจัดการพื้นที่แต่ละหน่วยมีแผนดำเนินการของแต่ละหน่วยอยู่แล้ว มีทั้งแผนบุก แผนถอย และแผนฟื้นฟูในระยะยาว เมื่อภารกิจต่างๆ เสร็จสิ้น แผนฟื้นฟูจะทำแบบต่างประเทศ คือเล่าเรื่องราวว่ามีอะไรเกิดขึ้นที่ถ้ำแห่งนี้ จุดไหนทำอย่างไร และอาจจะมีการกำหนดจุดว่าสามารถเข้าไปได้ถึงบริเวณไหน
 พลตรี ฉลองชัย ชัยยะคำ รองแม่ทัพภาคที่ 3 เปิดเผยว่า ผู้บัญชาการทหารบกได้อนุมัติเพิ่มกำลังพลจากกรมทหารราบที่ 21 มณฑลทหารบกที่ 34 และหน่วยบัญชาการรบพิเศษมาเสริมเพื่อช่วยหน่วยซีลลำเลียงสิ่งของภายในถ้ำ ส่วนด้านบนเขายังคงลาดตระเวนเพื่อหาปล่องโพรง โดยได้รับความร่วมมือจากหลายด้าน เพื่อจะช่วยนำน้องๆ ออกมาจากถ้ำอย่างปลอดภัยที่สุด
 พลตรี บัญชา ดุริยพันธ์ ผู้บัญชาการมณฑลทหารบกที่ 37 กล่าวถึงการพร่องน้ำว่า ขณะนี้มีการระบายน้ำออกจากทางปีกซ้ายและขวาของถ้ำทรายทอง ระดับน้ำลดลงมากแล้ว ถ้าฝนไม่ตก การระบายน้ำจะทำได้เร็วขึ้น ขอบคุณพี่น้องประชาชนพื้นที่รับน้ำที่ให้ระบายน้ำลงพื้นที่ ขณะนี้ได้ช่วยกันเปิดทางน้ำ เพื่อให้ระบายได้เร็วขึ้น โดยใช้ปั๊มพญานาค 4 ตัว หลังน้ำลดแล้วพบถ้ำอีก 1 แห่ง กำลังส่งทีมเข้าตรวจสอบ เพื่อหาทางเชื่อมโยงกับจุดที่น้องๆ อยู่ 
  รองนายกรัฐมนตรีและรัฐมนตรีว่าการกรทรวงกลาโหม ระบุ เจ้าหน้าที่กำลังสอนดำน้ำ 13 คนทีมหมูป่าอะคาเดมี  
 พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวว่า ยังไม่สามารถพาทีมหมูป่าอะคาเดมีทั้ง 13 คน ออกมาจากถ้ำหลวง ขุนน้ำนางนอน จังหวัดเชียงราย ได้ เนื่องจากมีระดับน้ำที่สูงมากน้ำแรงและพื้นที่คับแคบจึงต้องส่งทีมเข้าไปช่วยเหลือ และขณะนี้กำลังฝึกสอนให้การว่ายน้ำและดำน้ำให้กับ 13 คน เชื่อว่าจะไม่ทำให้ตกใจ หรือได้รับอันตรายตามที่หลายฝ่ายมีความกังวล เพราะถือเป็นการเตรียมความพร้อมร่างกายให้แข็งแรง เนื่องจากไม่ได้รับประทานอาหารมาถึง 10 วัน อย่างไรก็ตามยืนยันจะนำตัวทั้ง 13 คน ออกมาจากพื้นที่ให้ได้โดยเร็วที่สุด ซึ่งทุกฝ่ายปฏิบัติหน้าที่อย่างสุดกำลังความสามารถ โดยเฉพาะหน่วยปฏิบัติการพิเศษทางเรือ หรือหน่วยซีล
 พลเอก ประวิตร ยืนยันว่า พร้อมที่ดูแลทุกฝ่ายที่เข้าร่วมสนับสนุนในภารกิจค้นหาจนเจอทีมหมูป่าอะคาเดมี รวมทั้งชาวต่างชาติด้วยให้ได้เดินทางกลับประเทศโดยสวัสดิภาพ รวมทั้งอำนวยความสะดวกในเรื่องของการท่องเที่ยวในสถานที่ต่างๆ ของประเทศไทย 
  นายกรัฐมนตรี พอใจระบบการทำงานช่วยเหลือทีมหมูป่าอะคาเดมี ขอสังคมอย่าตั้งคำถามกดดัน  
 พลโท วีระชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า นายกรัฐมนตรีฝากกำลังใจมายังผู้ปฏิบัติหน้าที่ปฏิบัติการช่วยเหลือทีมนักฟุตบอลหมูป่าอะคาเดมีแม่สาย ออกจากถ้ำหลวงขุนน้ำนางนอน ตำบลโป่งผา อำเภอแม่สาย จังหวัดเชียงราย โดยนายกรัฐมนตรีติดตามข่าวมาโดยตลอด ไม่รู้สึกเป็นกังวลกับการทำงาน ซึ่งเจ้าหน้าที่ทุกภาคส่วนทำงานอย่างเต็มประสิทธิภาพ แต่เป็นห่วงเรื่องกำลังใจของคนทำงานมากกว่า ทั้งนี้ความสำเร็จประการสุดท้ายคือการนำเด็กทั้งหมดออกจากถ้ำ สู่อ้อมกอดพ่อแม่ ทั้งนี้ไม่อยากให้สังคมกดดัน หรือตั้งคำถามว่าเมื่อไหร่เด็กๆ จะออกมาจากถ้ำ สิ่งสำคัญที่สุดคือทำอย่างไรให้เด็กออกมาอย่างปลอดภัย ซึ่งต้องมีคนดูแลสุขภาพ อาหาร และการปรับตัวเข้าสู่ภาวะปกติ โดยใช้ความรู้เทคโนโลยีต่างๆ ให้เต็มประสิทธิภาพ ทั้งนี้เห็นว่ากำลังใจเป็นสิ่งสำคัญในการทำงาน อยากให้คนไทยทุกคนเห็นความสำคัญของความสามัคคี ว่าเป็นพลังที่ดีที่สุด
 ขณะเดียวกัน ได้มีการพูดคุยกับชาวนาในพื้นที่รับน้ำที่ระบายจากถ้ำหลวง ขุนน้ำนางนอน พบว่าเกษตรกรเดือดร้อน แต่บอกว่าข้าวสามารถปลูกขึ้นได้ใหม่แต่หากแลกกับชีวิตเด็กๆ ได้ เขาก็ยอมแลก เป็นสิ่งที่มีคุณค่ามากที่สุด กับจิตใจที่ยิ่งใหญ่ งดงาม
 ส่วนกรณีกระแสสังคมเห็นว่ากรณีคำสั่งผู้ว่าราชการจังหวัดเชียงราย ต้องย้ายไปจังหวัดพะเยานั้น คำสั่งย้ายเกิดก่อนสถานการณ์นี้ และเป็นความโชคดี ที่ท่านได้ปฏิบัติหน้าที่ ใช้ขีดความสามารถอย่างเต็มที่ ต้องแยกให้ออกระหว่างถูกใจกับความรู้สึก เข้าใจกระแสสังคม แต่ต้องเข้าใจระบบการทำงานของทางราชการ ยืนยันว่าผู้ว่าราชการจังหวัดไม่ได้บกพร่องในหน้าที่ การโยกย้ายเป็นไปตามขั้นตอน เพื่อให้ได้มีโอกาสนำคนมีความสามารถไปพัฒนาพื้นที่อื่น อย่าเอาอารมณ์ หรือกระแสสังคมมาตัดสิน 
  การทำฝายเบี่ยงทางน้ำห้วยมะกอกไม่ให้ไหลลงถ้ำหลวงฯ สำเร็จ ส่วนแผนฟื้นฟูระบบนิเวศจะกลับสู่สภาพเดิมเมื่อภารกิจสำเร็จ  
 นายจงคล้าย วรพงศธร รองอธิบดีกรมอุทยานแห่งชาติ สัตว์ป่าและพันธุ์พืช กล่าวว่า ขณะนี้แหล่งน้ำที่ห้วยน้ำดั้นปิดแล้ว ไม่มีน้ำเข้าอีกแล้ว ในวันนี้ 4 ก.ค.61 จะทำการสำรวจต่อ ร่วมกับกรมทรัพยากรธรณี มณฑลทหารบกที่ 37 กรมอุทยานแห่งชาติ สัตว์ป่าและพันธุ์พืช ส่วนทางด้านทิศใต้ของถ้ำมีลำห้วย 2 สาย คือ ผาหมีและผาฮี้ ไหลมารวมกันเป็นห้วยใหญ่ คือห้วยมะกอก ได้มีการวัดปริมาณน้ำจากจุดเริ่มต้น เลยไป 200 เมตร พบโพรงใหม่ 2 โพรง ระดับน้ำหายไปกว่าร้อยละ 50 จึงได้ทำฝายปิดห้วยมะกอกและทำทางเบี่ยงทางน้ำ ขณะนี้ท่อส่งน้ำ 6 เส้น ความยาว 200 เมตร เพื่อเบี่ยงเส้นทางไม่ให้น้ำเข้าถ้ำ โดยคณะทำงานพร้อมชาวบ้านร่วมกันทำงานในพื้นที่ดังกล่าวเพื่อไม่ให้น้ำไหลย้อนเข้าถ้ำ ทั้งนี้ได้มีการปิดจุดเล็กจุดน้อยที่มีน้ำไหลลงถ้ำด้วย
 ทั้งนี้แผนฟื้นฟูจากการสำรวจโพรงทั้ง 13 โพรง ได้เจาะไปแล้ว 3 โพรง โดยจะมีการอุดโพรงที่ไม่เชื่อมต่อกับถ้ำ ซึ่งทำได้ไม่ยาก ส่วนฝายที่เบี่ยงทางน้ำไว้ เมื่อดำเนินการแล้วเสร็จจะรื้อออกทั้งหมด เพื่อให้ระบบนิเวศกลับมาเหมือนเดิม พร้อมทั้งวางแผนการฟื้นฟูให้เป็นแหล่งท่องเที่ยวและได้วางแผนวางระบบเตือนภัยไว้ทั้งหมดทั้งที่บริเวณถ้ำหลวงและวนอุทยานถ้ำหลวง ขุนน้ำนางนอน 
  ยืนยัน เจ้าหน้าที่ทุกคนพร้อมทำงานช่วยเยาวชนและโค้ช 13 คน จุดมุ่งหมายเดียวคือความปลอดภัย  
 นายณรงค์ศํกดิ์ โอสถธนากร ผู้ว่าราชการจังหวัดเชียงราย กล่าวในรายการเดินหน้าประเทศไทยถึงกรณีการช่วยเหลือเยาวชนและโค้ชทีมหมูป่าอะคาเดมีทั้ง 13 คนที่ยังติดอยู่ภายในถ้ำหลวง ขุนน้ำนางนอน จังหวัดเชียงรายว่า การดำเนินการมี 3 ภารกิจหลัก คือการค้นหา การกู้ภัยและการส่งกลับ ซึ่งขณะนี้ภารกิจการค้นหาสำเร็จแล้ว แต่ภารกิจหลังจากนี้คือการกู้ภัยก็ถือเป็นสิ่งที่น่าเป็นห่วง มีความยากในการนำตัวออกมาส่งโรงพยาบาลและรักษาให้เป็นปกติก่อนภารกิจการส่งกลับ ทั้งนี้เชื่อว่าภารกิจทั้งหมดจะสำเร็จไปด้วยดี เนื่องจากมีการวางแผน ดำเนินการตามแผนที่วางไว้ พร้อมทั้งมีการประเมินสถานการณ์โดยตลอด พร้อมยืนยันว่าเจ้าหน้าที่ทุกคนที่มาร่วมในภารกิจครั้งนี้พร้อมทำงานด้วยความสามัคคี โดยมีจุดมุ่งหมายเดียวกันคือความปลอดภัยของเยาวชนและโค้ชทั้ง 13 คน
 ผู้ว่าราชการจังหวัดเชียงรายยังกล่าวว่า จากเหตุการณ์ครั้งนี้นอกจากจะต้องนำความรู้เรื่องความปลอดภัยมาถอดบทเรียนไม่ให้เกิดเหตุการณ์ดังกล่าวขึ้นอีกเพื่อบรรจุลงในบทเรียนให้เด็กและเยาวชนแล้ว ยังได้เรียนรู้เรื่องความสามัคคีที่ทุกคนในชาติมีอีกด้วย 

  การเมือง/มั่นคง 
  นายกรัฐมนตรี เป็นประธานวันสถาปนาครบรอบ 68 ปีกรมทหารราบที่ 21 รักษาพระองค์ จังหวัดชลบุรี  
พลเอก ประยุทธ์ จันทร์โอชา นายกรัฐมนตรี เป็นประธานวันสถาปนาครบรอบ 68 ปีกรมทหารราบที่ 21 รักษาพระองค์ กรมทหารเสือนวมินทราชินี จังหวัดชลบุรี ณ กองบัญชาการกรมทหารราบที่ 21 รักษาพระองค์ฯ โดยมีพลตรี ยุทธชัย เทียรทอง ผู้บัญชาการมณฑลทหารบกที่ 14 พร้อมด้วยนายภัครธรณ์ เทียนไชย ผู้ว่าราชการจังหวัดชลบุรี และเจ้าหน้าที่ทหารให้การต้อนรับ
 นายกรัฐมนตรี ตรวจเยี่ยมกองทหารเกียรติยศ พร้อมทั้งสักการะพระพุทธชินราช ณ หอพระพุทธไตรรัตนะเฉลิมพระเกียรติ ถวายสักการะพระบรมราชานุสาวรีย์สมเด็จพระนเรศวรมหาราช จากนั้นเยี่ยมและให้กำลังใจเหล่าพลทหาร กำลังพล แม่บ้าน ที่มาต้อนรับและเข้าไปยังอาคารพิธี เป็นประธานพิธีสงฆ์ เพื่อบำเพ็ญกุศลเนื่องในวันสถาปนากรมทหารราบที่ 21 รักษาพระองค์ฯ
 กรมทหารราบที่ 21 รักษาพระองค์ ในสมเด็จพระนางเจ้าสิริกิติ์ พระบรมราชินีนาถ ถือกำเนิดจากกรมผสมที่ 21 จัดตั้งเมื่อวันที่ 22 กันยายน 2493 มีที่ตั้งกองบังคับการชั่วคราวอยู่ในศาลากว่าการกระทรวงกลาโหม ต่อมาในปี 2502 กรมผสมที่ 21 ได้แปรสภาพเป็นกรมทหารราบที่ 21 รักษาพระองค์ ในสมเด็จพระนางเจ้าสิริกิติ์ พระบรมราชินีนาถ ตั้งอยู่ที่ ณ จังหวัดพระนคร
 ต่อมาได้มีพระบรมราชโองการโปรดเกล้าฯ พระราชทานยศทหารให้สมเด็จพระนางเจ้าสิริกิติ์ พระบรมราชินีนาถ เป็นพันเอกหญิง ตำแหน่งผู้บังคับการพิเศษกรมทหารราบที่ 21 รักษาพระองค์ และเมื่อวันที่ 4 พฤศจิกายน 2511 ได้ย้ายที่ตั้งจากกรุงเทพมหานคร เข้าที่ตั้งใหม่ที่จังหวัดชลบุรี
 พร้อมมีหน่วยขึ้นตรงอีก 3 กองพันทหารตามลำดับ และในวันที่ 3 กันยายน 2519 สมเด็จพระนางเจ้าสิริกิติ์ พระบรมราชินีนาถ เป็นพันเอกหญิง ในฐานะที่ทรงตำแหน่งผู้บังคับการพิเศษกรมทหารราบที่ 21 รักษาพระองค์ ได้ทรงพระกรุณาโปรดเกล้าฯ พระราชทานชื่อค่ายทหารของกรมทหารราบที่ 21 รักษาพระองค์ฯ ว่า ค่ายนวมินทราชินี เพื่อเป็นสิริมงคลแก่ค่ายทหาร กับพระราชทานสมญานามของกรมทหารราบที่ 21 รักษาพระองค์ฯ ว่า กรมทหารเสือ นวมินทราชินี ตั้งแต่บัดนั้นเป็นต้นมา  
  แนะโรงเรียนสอนเด็กเพาะปลูกตามแนวทางพระบาทสมเด็จพระปรมินทรมหาภูมิพลอดุลยเดช บรมนาถบพิตร เสริมคุณภาพอาหารกลางวัน  
 พลเอก ประยุทธ์ จันทร์โอชา นายกรัฐมนตรี พร้อมคณะ เดินทางมายังโรงเรียนวัดเกาะ อำเภอบ้านค่าย จังหวัดระยอง เพื่อเยี่ยมชมแปลงเกษตร รับฟังบรรยายสรุปแนวทางการดำเนินโครงการโรงเรียนร่วมพัฒนา หรือ Partnership school Project นายกรัฐมนตรี กล่าวกับข้าราชการและประชาชนที่มารอต้อนรับ ว่า วันนี้งานทุกอย่างทุกคนต้องช่วยกันขับเคลื่อนไปด้วยกัน ทุกอย่างต้องดำเนินการอย่างจริงจัง ต้องให้ความสำคัญกับการเกษตร ที่คำนึงถึงการตลาด นายกรัฐมนตรี ย้ำว่า ส่วนท้องถิ่น ครู มีความสำคัญต่อการขับเคลื่อนประเทศ เช่นเดียวกับการศึกษา ที่ต้องมีนโยบายที่ชัดเจน มีการปฏิรูป ผลิตคนที่ตรงกับความต้องการของตลาดแรงงาน
 นายกรัฐมนตรี กล่าวถึงตัวเลขความเจริญเติบโตทางเศรษฐกิจของประเทศหรือจีดีพี เป็นตัวเลขภาพรวมเศรษฐกิจของประเทศ แต่จากนี้จะต้องมองไปที่ประชาชนแต่ละกลุ่ม เช่นที่จังหวัดระยอง ถือว่ามีรายได้เฉลี่ยต่อหัวประชากรสูงที่สุดแต่ต้องลงไปดูว่า เกษตรกรมีรายได้เท่าไหร่ ภาคอุตสาหกรรมมีรายได้เท่าไหร่ เพื่อลดช่องว่างรายได้ของประชาชนแต่ละกลุ่ม
 จากนั้น นายกรัฐมนตรีได้ร่วมรับประทานอาหารกลางวัน เป็นถาดหลุม ซึ่งมีเมนู เป็นข้าวกล้อง ต้มยำไก่ ไข่เจียว ผัดถั่วฝักยาวใส่หมู และผลไม้เป็นสับปะรด พร้อมกับฟังรายงานการใช้โปรแกรม Thai school lunch ซึ่งเป็นโปรแกรมคอมพิวเตอร์สำหรับจัดอาหารกลางวันของโรงเรียน โดยนายกรัฐมนตรี กล่าวว่า วันนี้มาดูอาหารกลางวันของเด็ก ในการบริหารจัดการอาหารกลางวันให้มีคุณภาพให้โภชนาการต่างๆ พร้อมแนะเสริมกิจกรรม เช่นปลูกผักสวนครัว การเลี้ยงไก่และไข่ นายกรัฐมนตรี ยืนยันว่า รัฐบาลได้วางยุทธศาสตร์ชาติ 20 ปีไว้ให้เด็กๆ เพื่อให้มีอนาคตที่ดี 
   แนะฝ่ายการเมือง สรุปปัญหาการทำไพรมารีโหวตให้ชัดเจนก่อนดำเนินการแก้ไข 
 นายมีชัย ฤชุพันธุ์ ประธานกรรมการร่างรัฐธรรมนูญ หรือ กรธ. กล่าวถึงผลการหารือของพรรคการเมือง ที่ต้องการให้คณะรักษาความสงบแห่งชาติ หรือ คสช. ใช้อำนาจพิเศษมาตรา 44 ในการปลดล๊อคพรรคการเมืองว่า ปัจจุบันยังไม่ได้มีการพูดคุยประเด็นดังกล่าวในที่ประชุมของ คสช. เพราะการเตรียมการเลือกตั้งเป็นหน้าที่ของรัฐบาลที่จะต้องดูแล ส่วนรูปแบบการทำไพรมารีโหวตที่จะมีการปรับปรุงไม่ให้เป็นภาระของพรรคการเมืองนั้น หากจำเป็นต้องใช้อำนาจพิเศษของ คสช. ในการแก้ไข ต้องนำเรื่องนี้เข้าพูดคุยในที่ประชุมก่อน และยังไม่สามารถคิดล่วงหน้าได้ เพราะยังไม่รู้ปัญหาที่แท้จริง ดังนั้นฝ่ายการเมืองจะต้องสรุปปัญหาให้เกิดความชัดเจน ว่าจะสามารถดำเนินการด้วยวิธีปกติได้หรือไม่ หากไม่สามารถทำได้ก็ต้องมีการพูดคุยกันอีกครั้ง แต่เชื่อว่าเรื่องนี้ รัฐบาลน่าจะกำลังพูดคุยอยู่กับคณะกรรมการการเลือกตั้ง (กกต.) อย่างต่อเนื่อง เพราะกระบวนการและขั้นตอนการจัดการเลือกตั้งเป็นความรับผิดชอบของ กกต.
 ส่วนการประชุมคณะรักษาความสงบแห่งชาติ ที่ทำเนียบรัฐบาล เมื่อวานนี้ 3 ก.ค.2561 ประธาน กรธ. กล่าวว่า ไม่ได้มีการพูดคุยเกี่ยวกับการเมือง แต่เป็นการหารือเรื่องการบริหารราชการแผ่นดินเท่านั้น
  รองนายกรัฐมนตรี ระบุ การนัดหารือพรรคการเมืองครั้งหน้า นายกรัฐมนตรีจะพบพูดคุยด้วยตัวเอง  
 นายวิษณุ เครืองาม รองนายกรัฐมนตรี กล่าวว่า ขณะนี้ยังไม่มีความคืบหน้าที่ชัดเจนการตัดสินใจ ว่าจะดำเนินการอย่างไรในการทำไพรมารีโหวต ที่หลายพรรคการเมืองเสนอ ขอให้การแก้ไข เปลี่ยนแปลง หรือเลื่อนระยะเวลาในการใช้ไปในการเลือกตั้งอื่น ที่ไม่ไช่การเลือกตั้งครั้งหน้านี้ โดยนายวิษณุ กล่าวว่า ขณะนี้ยังไม่ได้ตัดสินใจในทางใดๆ ทั้งการเลือก หรือเลื่อน หรือการทำไพรมารีโหวตจากจังหวัด เป็นภาค โดยหากจะเลื่อนออกไป ก็จะต้องมีการแก้ไขในข้อกฎหมายที่เกี่ยวข้องกับการเลือกตั้ง ซึ่งเรื่องนี้เป็นเรื่องที่ กกต จะเป็นผู้ให้คำตอบทั้งหมด และอาจต้องฟัง กกต. ชุดใหม่ ที่คาดว่าจะได้ภายในเดือนกรกฎาคมนี้ เป็นคนตัดสิน เพราะจะเป็นผู้จัดการเลือกตั้งครั้งหน้า อย่างไรก็ตาม การพบกันของพรรคการเมืองและแม่น้ำ 5 สาย ครั้งที่ 2 น่าจะเกิดขึ้นประมาณเดือนกันยายน และอาจจะมีการพบกันครั้งที่ 3 ก็ได้ เพราะการพบกันก็จะมีการหารือกันบ่อยขึ้น ซึ่งในครั้งที่ 3 นายกรัฐมนตรี จะเป็นประธาน ด้วยตัวเองหรือไม่ขึ้นกับนายกรัฐมนตรีพิจารณา
 ส่วนการจัดตั้งกระทรวงใหม่ ที่ประชุม ครม. เรียกว่า กระทรวงการอุดมศึกษา วิทยาศาสตร์และนวัตกรรม ไปก่อนนั้น นายวิษณุ กล่าวว่า ขณะนี้อยู่ระหว่างการส่งร่างกฎหมาย เพื่อให้ กพร. เปิดรับฟังความเห็น ชื่อกระทรวง /การโอนย้ายหน่วยงานเข้าสังกัดกระทรวงใหม่ และวันเริ่มมีผลบังคับใช้อยู่ ซึ่งขั้นตอนการดำเนินการจัดตั้งนั้น ส่วนตัวเห็นว่า ไม่จำเป็นต้องดำเนินการด้วยความรีบเร่ง ให้เสร็จสิ้นก่อนการเลือกตั้ง แต่จะต้องดูเรื่องห้วงเวลาเพื่อการมีผลด้วย เช่น ควรมีผลหลังมีรัฐบาลใหม่หรือไม่
 สำหรับการแสดงบัญชีทรัพย์สินและหนี้สินของข้าราชการระดับสูง ที่กฎหมายใหม่บังคับให้ข้าราชการ ต้องยื่นแสดงบัญชีทรัพย์สินและหนี้สิน ต่อผู้บังคับบัญชา นายวิษณุ ระบุว่า ขณะนี้อยู่ที่ ปปช. ต้องพิจารณาและเป็นผู้กำหนดข้าราชการระดับใดบ้างที่ต้องแสดงบัญชีทรัพย์สินและหนี้สิน เพราะที่ผ่านมาก็มีข้าราชการหลายระดับ ทั้งอธิบดีกรม รองปลัดกระทรวง ก็กำหนดให้มีการยื่นบัญชีทรัพย์สินและหนี้สิน แต่ยังไม่ต้องแสดงต่อสาธารณชน ซึ่งการจะต้องแสดงบัญชีทรัพย์สินและหนี้สิน ต้องพิจารณาจากหลายปัจจัย ทั้งเรื่องของความปลอดภัยและอื่นๆ 
  รัฐเร่งเดินเครื่องพัฒนาระบบเชื่อมโยงข้อมูลคนเข้าเมืองและที่พักแรม 
 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กำชับฝ่ายความมั่นคงและหน่วยงานที่เกี่ยวข้องให้เร่งแก้ปัญหาและพัฒนาระบบฐานข้อมูลอิเล็กทรอนิกส์ คนเข้าเมืองและที่พักแรมให้ถูกต้อง โดยให้สามารถเชื่อมโยงในระบบฐานเดียวกันให้ได้โดยเร็ว ตั้งแต่ข้อมูลการเข้าเมืองที่มีการอนุญาตและการตรวจคนเข้าเมืองอย่างถูกต้อง ข้อมูลที่พักแรมและผู้เข้าพักในโรงแรม หอพักแรมและที่พักแรมในภูมิภาค เพื่อให้สามารถบริหารจัดการควบคุมและดูแลความปลอดภัยของนักท่องเที่ยว นักลงทุน รวมทั้งชาวต่างชาติและแรงงานที่เข้ามาทำงานในประเทศไทยอย่างถูกกฎหมาย ได้อย่างมีประสิทธิภาพ
 ขณะเดียวกัน ให้ทุกส่วนราชการ ดำเนินมาตรการทางกฎหมายที่เกี่ยวข้องอย่างเข้มข้นจริงจังกับคนต่างด้าวและผู้ประกอบการที่ละเลยและไม่ให้ความร่วมมือ รวมทั้งชาวต่างชาติที่อาศัยอยู่ในประเทศผิดกฎหมายอย่างต่อเนื่อง เพื่อลดปัญหาอาชญกรรมข้ามชาติ แหล่งมั่วสุมและการกระทำผิดกฎหมายจากอิทธิพลต่างชาติ ซึ่งปัจจุบันแฝงเข้ามาในรูปนักท่องเที่ยวที่พักอาศัยอยู่ในราชอาณาจักรเกินกำหนดอนุญาตจำนวนมาก โดยอยู่ระหว่างการติดตามและกวาดล้างจับกุมของเจ้าหน้าที่ฝ่ายความมั่นคง ตามที่ประชาชนทยอยแจ้งเบาะแสเข้ามาอย่างต่อเนื่อง ทั้งขบวนการค้าประเวณีและยาเสพติด บ่อนพนันออนไลน์ แก๊งค์คอลเซนเตอร์ กลุ่มปลอมแปลงบัตรเครดิตและการจัดทำหนังสือเดินทางปลอมและอื่นๆ ซึ่งสร้างความเสียหายทางเศรษฐกิจและมีผลกระทบต่อสิ่งแวดล้อมอย่างมาก ตามที่ปรากฎผลจับกุม จากปฏิบัติการกวาดล้างอิทธิพลทั่วประเทศที่ผ่านมา 
  ตำรวจจับนักพนันช่วงการแข่งขันฟุตบอลโลกกว่า 10,000 ราย พบยอดจับกุมนักพนันมากกว่าช่วง 4 ปีที่แล้ว  
 พลตำรวจเอก เฉลิมเกียรติ ศรีวรขาน รองผู้บัญชาการตำรวจแห่งชาติ เปิดเผยว่า สามารถจับกุมผู้ลักลอบเล่นทายพนันผลฟุตบอลโลก 2018 ตั้งแต่วันที่ 12 มิถุนายนถึงปัจจุบัน โดยผลการจับกุมเพิ่มขึ้นกว่า 5,000 ราย เมื่อเปรียบเทียบกับ 4 ปีก่อน เนื่องจากประชาชนสามารถเข้าถึงช่องทางการเล่นพนันได้หลายรูปแบบ เช่น โทรศัพท์มือถือและแอปพลิเคชันต่างๆ นอกจากนี้ ตำรวจยังพบว่า พฤติกรรมของโต๊ะรับพนันมีการโยกย้ายจากพื้นที่นครบาลไปยังในจังหวัดปริมณฑล พื้นที่กองบัญชาการตำรวจภูธรภาค 1 และ 2 โดยล่าสุดสามารถจับกุมผู้ลักลอบเล่นได้กว่า 10,000 ราย โดยไม่พบว่า มีตำรวจ หรือทหาร และเยาวชนเข้าไปเกี่ยวข้อง ซึ่งแบ่งเป็นเจ้ามือกว่า 600 ราย และสามารถยึดทรัพย์สินได้กว่า 40 ล้านบาท พร้อมประสาน ปปง. ตรวจสอบเส้นทางการเงินเพื่ออายัติทรัพย์และประสานกระทรวงดิจิทัลเพื่อเศรษฐกิจและสังคม ปิดเว็บไซต์พนันบอลร่วม 200 เว็บไซต์
 อย่างไรก็ตาม ตำรวจได้เตรียมมาตรการดูแลรักษาความปลอดภัยในชีวิตและทรัพย์สินของประชาชนตามแผนพิทักษ์ภัย 61 และมาตรการทวงหนี้นอกระบบ หลังการแข่งขันฟุตบอลเข้ารอบ 8 ทีมสุดท้าย เพื่อป้องกันปัญหาอาชญากรรมที่คาดว่าจะตามมาหลังจบการแข่งขันฟุตบอลโลก 
เศรษฐกิจ/ท่องเที่ยว
  ขยายเวลาปรับลดอัตราภาษีมูลค่าเพิ่มต่ออีก 1 ปี จะช่วยรักษาเสถียรภาพทางเศรษฐกิจภาพรวมของประเทศให้ขยายตัวได้ต่อเนื่อง  
 นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า จากการที่คณะรัฐมนตรีมีมติเห็นชอบอนุมัติหลักการร่างพระราชกฤษฎีกาออกตามความในประมวลรัษฎากร ว่า ด้วยการลดอัตราภาษีมูลค่าเพิ่ม (ฉบับที่...) พ.ศ......หรือการขยายเวลาการลดระยะเวลาการปรับลดอัตราภาษีมูลค่าเพิ่มโดยยังคงจัดเก็บในอัตราร้อยละ 7 ต่อไปอีกเป็นระยะเวลา 1 ปี ตั้งแต่วันที่ 1 ตุลาคม 2561 ถึงวันที่ 30 กันยายน 2562 เพื่อรักษาเสถียรภาพทางเศรษฐกิจของประเทศในภาพรวมที่มีการลงทุนและการบริโภคในประเทศที่อยู่ในช่วงขยายตัวต่อเนื่อง ซึ่งจะส่งผลดีทั้งการช่วยลดผลกระทบจากค่าครองชีพกระตุ้นการบริโภคของประชาชน ภาคธุรกิจมีการลงทุนเพิ่มขึ้น และส่งผลให้ระบบเศรษฐกิจขยายตัวได้ต่อเนื่อง อีกทั้งกระทรวงการคลังยังมั่นใจว่าการจัดเก็บรายได้จะเป็นไปตามเป้าหมายและในช่วงไตรมาสแรกของปีนี้พบว่า อัตราการขยายตัวเศรษฐกิจสูงขึ้นกว่าร้อยละ 4.8
 อย่างไรก็ตาม การขยายเวลาลดอัตราภาษีในปีถัดไป จะต้องพิจารณาความสอดคล้องกับนโยบายและภาวะเศรษฐกิจของไทยให้เติบโตได้อย่างต่อเนื่องในอนาคต 
  พาณิชย์ เตรียมเสนอมาตรการแก้ปัญหาราคามะพร้าวตกต่ำ  
นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่า กระทรวงพาณิชย์เตรียมเสนอแนวทางการแก้ไขปัญหาราคามะพร้าวตกต่ำ ให้ที่ประชุมคณะกรรมการพืชน้ำมันและน้ำมันพืช ที่มีนายสมคิด จาตุศรีพิทักษ์ รองนายกรัฐมนตรี เป็นประธานการประชุมในวันที่ 16 กรกฎาคมนี้พิจารณา 
 เบื้องต้นกระทรวงพาณิชย์ เตรียมจะเจรจากับประเทศอินโดนีเซีย ขอลดปริมาณการนำเข้ามะพร้าว เพื่อแก้ปัญหาราคามะพร้าวในประเทศตกต่ำ พร้อมสั่งการให้กรมส่งเสริมการค้าระหว่างประเทศ กรมเจรจาการค้าระหว่างประเทศ กรมการค้าต่างประเทศ และกรมการค้าภายใน บูรณาการทำงานเพื่อจัดทำแผนปฏิบัติการ (Master Plan) แก้ปัญหาสินค้าเกษตร เช่น การควบคุมการนำเข้าสินค้า ศึกษากฎระเบียบทางการค้า และการมองหาตลาดใหม่ๆ  ก่อนนำไปใช้กับผลไม้ชนิดอื่นๆ ที่จะทยอยออกสู่ตลาด เช่น ลองกอง และลำไย
 สำหรับมาตรการเพื่อแก้ปัญหาในระยะยาว จะผลักดันให้มีการขึ้นทะเบียนเกษตรกรพืชแต่ละชนิด เพื่อให้ทราบปริมาณผลผลิต และความต้องการของตลาดที่ชัดเจน ขณะเดียวกันรัฐจะเข้าไปช่วยดูแลในเรื่องของการลดต้นทุนผลผลิต การเพิ่มผลผลิต เทคนิคการดูแลผลผลิต และการหาตลาดรองรับ ซึ่งจะเป็นไปตามนโยบายของรัฐบาลที่ใช้การตลาดนำการผลิต 
  กรมทรัพย์สินทางปัญญา เตรียมจัดงานมหกรรมทรัพย์สินทางปัญญา 2018  
นายทศพล ทังสุบุตร อธิบดีกรมทรัพย์สินทางปัญญา เปิดเผยว่า กรมทรัพย์สินทางปัญญา เตรียมจัดงานมหกรรมทรัพย์สินทางปัญญา หรือ IP Fair 2018 ระหว่างวันที่ 6–8 กรกฎาคม 2561 ณ ศูนย์นิทรรศการและการประชุมไบเทค บางนา โดยภายในงานได้รวบรวมนวัตกรรมและทรัพย์สินทางปัญญากว่า 250 รายการมาจัดแสดง เพื่อเผยแพร่ผลงานทรัพย์สินทางปัญญาของไทย องค์ความรู้เกี่ยวกับการพัฒนานวัตกรรม และเทคโนโลยีด้านทรัพย์สินทางปัญญาให้เป็นที่รู้จัก ตลอดจนการส่งเสริมการใช้ประโยชน์ทรัพย์สินทางปัญญาในเชิงพาณิชย์ โดยเชื่อว่าการจัดงานครั้งนี้จะเป็นโอกาสให้นักประดิษฐ์ และเจ้าของทรัพย์สินทางปัญญาได้พบปะเจรจากับ ผู้ผลิต ซึ่งจะนำไปสู่การเพิ่มขีดความสามารถในการแข่งขันทางการค้า ทั้งตลาดภายในประเทศและต่างประเทศ  
สังคม
   คณะกรรมการประชาสัมพันธ์แห่งชาติชุดใหม่ ประชุมนัดแรก วางแนวทางการทำงานยึดหลักตามแผนยุทธศาสตร์ชาติ 
 พลโท สรรเสริญ แก้วกำเนิด รักษาราชการในตำแหน่งอธิบดีกรมประชาสัมพันธ์ กล่าวภายหลังร่วมประชุมคณะกรรมการประชาสัมพันธ์แห่งชาติ หรือ กปช. ครั้งที่ 1/2561 ที่ตึกบัญชาการทำเนียบรัฐบาล โดยมีนายวิษณุ เครืองาม รองนายกรัฐมนตรี เป็นประธานว่า หลังจากที่ได้แต่งตั้งผู้ทรงคุณวุฒิและคณะกรรมการประชาสัมพันธ์แห่งชาติชุดใหม่ขึ้น ได้จัดการประชุมครั้งนี้เป็นครั้งแรก โดยที่ประชุมร่วมกันวางแนวทางการดำเนินงานประชาสัมพันธ์แห่งชาติ 3 เรื่อง คือ จัดทำแนวทางการดำเนินงานประชาสัมพันธ์แห่งชาติให้สอดคล้องกับยุทธศาสตร์ชาติ 20 ปี และตามแนวทางแผนการปฏิรูปประเทศด้านสื่อสารมวลชน เทคโนโลยีสารสนเทศ เพิ่มประสิทธิภาพด้านการประชาสัมพันธ์ในหน่วยงานภาครัฐ และการพัฒนาบุคลากรด้านการประชาสัมพันธ์และสื่อสารมวลชนให้มีความรู้ความสามารถก้าวทันเทคโนโลยี
 รักษาราชการในตำแหน่งอธิบดีกรมประชาสัมพันธ์ กล่าวด้วยว่า นโยบายและแผนการประชาสัมพันธ์แห่งชาติ ฉบับที่ 5 เริ่มตั้งแต่ พ.ศ. 2559 - 2564 ซึ่งช่วงเวลาไม่สอดคล้องกับแผนอื่นๆ ในการพัฒนาประเทศ จึงจะปรับระยะเวลาใหม่เป็น พ.ศ. 2562-2565 และปรับรายละเอียดเล็กน้อยให้สอดคล้องกับสถานการณ์ปัจจุบัน ก่อนเป็นแนวทางให้ส่วนราชการอื่นๆ ดำเนินตาม 
  ประธานกรรมการร่างรัฐธรรมนูญ เห็นว่าการกำกับดูแลสื่อ จำเป็นต้องมีกฎหมายควบคุม  
 นายมีชัย ฤชุพันธุ์ ประธานกรรมการร่างรัฐธรรมนูญ หรือ กรธ. ปาฐกถาในหัวข้อกำกับดูแลสื่ออย่างไรให้เป็นที่พึ่งของสังคม เนื่องในโอกาสครบรอบ 21 ปี สภาการหนังสือพิมพ์แห่งชาติ ว่ารัฐธรรมนูญปี 50 จนถึงปัจจุบันได้รับรองสิทธิและจริยธรรมให้กับสื่อ แต่ต้องยอมรับว่าปัจจุบันโลกเปลี่ยนไป จากอดีตที่เคยกำหนดว่าสื่อมีหน้าที่ให้ข่าวสาร ความคิดเห็น การศึกษาและความบันเทิง โดยเฉพาะในเรื่องของการให้ข่าวสารและความคิดเห็น พบปัญหาว่าถูกบิดเบือน ประกอบกับภายใต้กรอบของสังคมที่อยู่ร่วมกัน จึงทำให้เสรีภาพถูกจำกัด เกิดจากเจ้าของสื่อ บรรณาธิการ ผู้สนับสนุน ดังนั้นจึงจำเป็นต้องออกกฎหมายเพื่อรวมองค์กรสื่อ เป็นนิติบุคคลที่ชัดเจน เป็นหน่วยงานดูแลสื่อมวลชน จะต้องไม่ให้กระทบกับความเป็นกลางในการรายงานข่าวและอาจเชิญคนนอกมาเป็นกรรมการบริหาร เพื่อวางจริยธรรมวิชาชีพ ซึ่งหากพบความผิดจริยธรรม นิติบุคคลดังกล่าวจะต้องเปิดเผยตัวตนสื่อมวลชน และแจ้งความผิดให้ประชาชนทราบ แต่ต้องมีบทนิรโทษกรรม หากมีเจตนาที่สุจริต ใครก็ไม่สามารถฟ้องร้องเรียกค่าเสียหายได้
 ประธาน กรธ. ยังเป็นห่วงว่าทุกวันนี้ทุกคนพยายามทำตัวเป็นสื่อ โดยไม่รู้หลักเกณฑ์ในการเผยแพร่ข่าวสาร รวมทั้งเทคโนโลยีที่ทันสมัย แต่สื่อกลับต้องเดินตามประชาชน เพราะส่วนใหญ่ประชาชนเชื่อโซเชียลมากกว่าสื่อฯ จนกว่าจะสามารถไปหาพยานหลักฐานมาชี้แจงได้และด้วยพัฒนาการเทคโนโลยี ยังทำให้คนติดตามสื่อกระแสหลักน้อยลง 
  กระทรวงแรงงาน เผย ยอดตรวจสอบ ปราบปราม จับกุม และดำเนินคดี นายจ้างและแรงงานต่างด้าวที่กระทำผิดกฎหมาย หลังปิดศูนย์ OSS เพียง 3 วัน พบกระทำผิดกว่า 100 ราย  
 นายอนุรักษ์ ทศรัตน์  อธิบดีกรมการจัดหางาน เปิดเผย ผลการบูรณาการปราบปรามแรงงานต่างด้าวผิดกฎหมายของชุดปฏิบัติการ 113 ทีม ประกอบด้วย เจ้าหน้าที่กรมการจัดหางาน ตำรวจ และฝ่ายความมั่นคงในพื้นที่ที่ร่วมกันออกตรวจตรวจสอบ ปราบปราม จับกุมและดำเนินคดี นายจ้าง/สถานประกอบการและแรงงานต่างด้าวผิดกฎหมาย หลังปิดศูนย์บริการเบ็ดเสร็จ (OSS) เมื่อวันที่ 30 มิถุนายนที่ผ่านมา พบว่า ตั้งแต่ 1-3 กรกฎาคม 2561 รวม 3 วัน ชุดปฏิบัติการสามารถตรวจสอบนายจ้าง/สถานประกอบการได้ 298 ราย พบกระทำความผิด 26 ราย และตรวจสอบการทำงานของคนต่างด้าว จำนวน 2,879 คน พบกระทำความผิด จำนวน 118 คน เป็นเมียนมา 94 คน ลาว 7 คน กัมพูชา 8 คน เวียดนาม 7 คน และอื่นๆ อีก 2 คน ซึ่งเจ้าหน้าที่จะดำเนินคดีกับนายจ้าง สถานประกอบการในข้อหารับคนต่างด้าวทำงานโดยไม่มีใบอนุญาตทำงาน  จำนวน 22 ราย และดำเนินคดีในความผิดตามพระราชบัญญัติคนเข้าเมือง พ.ศ.2522 จำนวน 4 ราย ส่วนการดำเนินการคดีกับแรงงานต่างด้าวในข้อหาทำงานโดยไม่มีใบอนุญาตทำงาน จำนวน 58 คน และดำเนินคดีในความผิดตามพระราชบัญญัติคนเข้าเมือง พ.ศ.2522 จำนวน 60 คน
 อธิบดีกรมการจัดหางาน กล่าวเพิ่มเติมว่า หากผู้ใดพบคนต่างด้าวทำงานผิดกฎหมาย หรือพบการกระทำความผิดเกี่ยวกับการทำงานของคนต่างด้าว สามารถแจ้งเบาะแสหรือร้องเรียนได้ที่ กรมการจัดหางานทุกแห่งทั่วประเทศ  หมายเลขโทรศัพท์ 0 2354 1729 หรือโทรสายด่วน 1506 กด 2